45 de percheziții simultane au dus la arestarea celor 53 de cetățeni români. Aceștia sunt acuzați de nu mai puțin de 205 furturi de cabluri de cupru de la instalații energetice strategice din Spania.

Principalele ținte ale infractorilor români erau câmpurile cu plăci solare fotovoltaice, unde tăiau și apoi sustrăgeau mii de metri de cabluri electrice.

Tâlhăriile aveau loc pe tot teritoriul Spaniei și erau planificate cu multă atenție de șefii bandei de hoți care organizau și furturi de autovehicule înainte de a acționa.

Mașinile erau folosite pentru a ciocni automobilele poliției, în cazul în care hoții ar fi fost surprinși în timpul furtului. Doar în ultimele cinci luni, banda de români a furat 93.000 de kilograme de cabluri în valoare de 350.834 euro.

Intervenția Gărzii Civile a fost una de mare amploare. La percheziții au fost găsite nu doar ustensilele folosite la furturi, dar și arme de diverse calibre.